༡༤༽དེང་སྐབས་རྒྱལ་ཁབ་ཕྱི་ནང་ཀུན་ཏུ་གླིང་གེ་སར་གླེང་མཁན་དང་བཤད་འབྲི་བྱེད་མཁན་ཇེ་མང་ནས་ཇེ་མང་དུ་འགྲོ་བའི་སྣང་ཚུལ་དེ་ཕྱོགས་གཅིག་ནས་དགའ་འོས་ཀྱི་གནས་ཤིག་ལོས་ཡིན་མོད།ཡང་གཞན་ཞིག་ནས་བསམ་ན་འཇིགས་ཉེན་གྱི་གནས་ཤིག་རེད།དེ་ནི་གང་རེད་ཟེར་ན།མཁས་པའི་མིང་ཐོབ་ཅན་ལ་ཤས་ཀྱིས་དེང་དུས་གླིང་གེ་སར་སྐོར་སྤྱི་ཚོགས་ཀྱི་གླེང་གཞི་ཆེ་ཤོས་ཤིག་ཏུ་གྱུར་བའི་གནས་བབ་ལ་ལག་སྲིང་སྣང་གིས་གླིང་སྒྲུང་སྤྱིའི་ཁོག་དབུབ་ལ་རྒྱུས་མངའ་ཅི་ཡང་མེད་ཀྱང་།སྒྲུང་དཔེ་རེ་ཟུང་དང་ངག་རྒྱུན་ཐན་ཐུན་རེར་འཕྲལ་ཞིབ་ཙམ་གྱིས་རྩོམ་ཡིག་གང་དྲན་དྲན་རེ་བྲིས་ཏེ།རང་གི་ཆེད་ལས་ཀྱི་མིང་གྲགས་བཀོལ་ནས་འགྲེམ་སྤེལ་བྱས་པའི་ཁྲོད་དུ་གླིང་སྒྲུང་གི་རྒྱུས་ཤེས་སྐོར་ལ་ཡང་ཁ་རྒྱང་དུ་གྱེས་འདུག་པའི་གནས་ཚུལ་མང་དུ་ཐོན་འདུག་པ་དང་།དེ་ལས་ཀྱང་ཚབས་ཆེ་བ་ནི་གླིང་སྒྲུང་ལས་ཐོན་པའི་མིང་བརྡ་ཟབ་མོའི་སྐོར་རེ་རེ་ནས་འགྲེལ་བཤད་ཐུབ་པ་ལྟ་ཅི།བོད་རོང་འབྲོག་མང་ཚོགས་ཀྱི་གནའ་དུས་ཀྱི་འཚོ་བའི་གོམས་གཤིས་ལ་རྒྱུས་མངའ་དང་།ཐ་ན་ཕ་སྐད་རྣམ་དག་ཅིག་སྨྲ་བའི་ཐད་ནས་ཀྱང་ཆེས་དབུལ་བོར་གྱུར་བ་རེ་འགས་གེ་སར་ཆེད་མཁས་པ་ཡིན་ཟོལ་དང་།གེ་སར་སྒྲུང་མི་རིགས་གཞན་གྱི་ཡིག་རིགས་སུ་བསྒྱུར་དང་བྲིས་སོ་སྐད་པ་ནི།གླིང་སྒྲུང་གི་མ་རྐང་རྩ་བ་ནས་ཡལ་བའི་ལྟས་ཚང་པ་ཡིན་པས།ལྷ་མི་གཉིས་ཀྱི་དམ་ཚིག་ལྡན་པའི་སྒྲུང་བ་རྣམ་པ་དང་།བློ་གྲོས་ཀྱི་གཤོག་རྩལ་རྒྱས་པའི་གླིང་སྒྲུང་ཞིབ་འཇུག་པ་རྣམ་པས་འགན་འཁྲི་ཁ་འཐོར་དུ་མི་ཤོར་བར་རྡོག་རྩ་གཅིག་སྒྲིལ་གྱིས་བསམ་གཞིག་དང་།དོ་སྣང་ནན་མོ་མཛད་རྒྱུ་གལ་ཆེ་སྙམ།